**Udruga SKAC Palma**

**Luka Mlinarić**

**IX. Novoselski odvojak 30**

**10040 Zagreb**

**Poštovani gospodine Mlinarić**,

slijedom Vašeg zahtjeva za odobrenje postavljanja štandova na 41 lokaciji na području grada Rijeke za prikupljanje potpisa za raspisivanje referenduma **obavještavam Vas da Vam se odobrava sljedeća lokacija za postav štanda za prikupljanje potpisa za raspisivanje referenduma:**

Javni prostor ispred crkve sv. Nikole Biskupa - Ulica Giuseppea Smolikara 22

**A ne odobravaju vam se sljedeće lokacije** za postav štandova za prikupljanje potpisa za raspisivanje referenduma:

1. Javni prostor ispred crkve sv. Nikole Tavelića - Ivekovićeva 8
2. Javni prostor ispred crkve sv. Obitelji - Šetalište 13.divizije 101
3. Javni prostor ispred crkve sv. Josipa - Franje Čandeka 6a
4. Javni prostor ispred crkve Marijinog Uznesenja -Pavla Rittera Vitezovića 3
5. Javni prostor ispred crkve sv. Male Terezije -Marija Kontuša 49
6. Javni prostor ispred Družbe sestara presvetog srca Isusova - Cvetkov trg 5
7. Javni prostor ispred Dominikanskog samostana sv. Jeronima - Trg riječke rezolucije 1
8. Javni prostor ispred crkve Zajednica kćeri Marije pomoćnice - Karlovačka 22
9. Javni prostor ispred Samostana sestara milosrdnica - Frane Kresnika 15
10. Javni prostor ispred crkve sv. Ćirila i Metoda - Bulevard oslobođenja 26A
11. Javni prostor ispred crkve sv. Ivana Krstitelja - Osječka 84
12. Javni prostor ispred crkve sv. Juraj Mučenik - Ulica sv. Jurja 9
13. Javni prostor ispred crkve sv. Luke Evanđeliste - Ivana Pavla 2
14. Javni prostor ispred crkve Presvetog Srca Isusova - Ivana Lenca 1
15. Javni prostor ispred Islamskog centra - Rujevica
16. Javni prostor ispred crkve sv. Križa - Marije Grbca 62
17. Javni prostor ispred crkve Gospe Lurdske - Kapucinske stube 5
18. Javni prostor ispred crkve sv. Franje Asiškog - Pehlin 54
19. Javni prostor ispred crkve sv. Ane Gornja Vežica 1
20. Javni prostor ispred crkve uznesenja BDM – Assunta - Pavla Rittera Vitezovića 3
21. Javni prostor ispred crkve Marije pomoćnice - Vukovarska 62
22. Javni prostor ispred crkve sv. Romualda Baštijanova 25, Kozala
23. Javni prostor ispred crkve sv. Antuna Padovanska Bujska 30, Kantrida
24. Javni prostor ispred Samostan sv. Vinka Dr.Frana Kresnika 8
25. Javni prostor ispred crkve sv. Antuna opata - Pod ohrušvom 21, Sušačka Draga
26. Javni prostor ispred Srce Isusovo Ivana Lenca , Zamet

i to iz razloga što je sve navedene lokacije već u istu svrhu i u ime iste inicijative zatražila Udruga Vigilare kojoj će se navedene lokacije odobriti.

Također, **ne odobravaju vam se sljedeće lokacije za** **postav štandova za prikupljanje potpisa za raspisivanje referenduma:**

1. Javni prostor ispred restorana Index Krešimirova 18
2. Javni prostor kod Željezničkog kolodvora Trg kralja Tomislava 1
3. Javni prostor na Trgu bana Jelačića trg bana Josipa Jelačić
4. Ispred centra Zamet (sportska dvorana) Bože Vidasa bb
5. Javni prostor ispred crkve BDM karmelske Cvetkov trg 2
6. Javni prostor kod Male tržnice Blaža Polića, Brajda
7. Javni prostor ispred - Velika Tržnica - Verdieva
8. Javni prostor ispred studentskog restorana "Kampus" - Radmile Matejčić 5
9. Javni prostor ispred Svetišta Gospe Trsatske - Frankopanski trg 12
10. Javni prostor ispred Katedrala sv. Vida Grivica 11

i to slijedom činjenice da su neke od navedenih lokacija već odobrene udruzi Vigilare (primjerice Cvetkov trg) te slijedom procjene gradskih službi da 26 odobrenih lokacija udruzi Vigilare duž cijelog grada za istu svrhu za koju ih i vi tražite predstavlja sasvim dovoljan broj mjesta na kojima se inicijativa koju zastupate možete obratiti građanima i zatražiti potpise podrške za raspis referenduma. Odobrenjem dodatnog broja lokacija grad bi se pretvorio u oglasni prostor inicijative koju zastupate, a koju bi građani bili prisiljeni susretati na svakom koraku. Osim osiguranja vašeg prava da prikupljate potpise za željeni referendum, dužni smo zaštititi i pravo naših sugrađana na slobodu od prekomjernog bombardiranja identičnim porukama sa štandova postavljenih na čak 41 lokaciji u gradu koliko ste ih inicijalno zatražili.

Lokacija **Javni prostor ispred pošte, Korzo 13** - **odobrava Vam se za korištenje** za postav štanda za prikupljanje potpisa za raspisivanje referenduma u traženom razdoblju, **izuzev na dan 19. svibnja 2018.,** iz razloga velikog broja događaja na Korzu toga dana, postojećih uvjeta na gradskoj šetnici i nemogućnosti adekvatnog razmještaja aktivnosti uz istovremeno osiguranje gradske šetnice za korištenje od strane građana.

Također, **ne odobrava Vam se oslobađanje od naknade za korištenje javne površine** te će se ona obračunati prema cjeniku, s obzirom na zone lokacija koje su Vam odobrene za postavu štandova i broj dana kroz koje ćete koristiti lokacije.

Nadalje, unatoč dvjema odobrenim lokacijama i poštovanju prava koje imate na prikupljanje potpisa za raspis referenduma, **želim jasno istaknuti da je** **referendumsko pitanje predstavljano u javnosti, kojim inicijativa „Narod odlučuje“ otvoreno traži da se predstavnicima nacionalnih manjina uskrati pravo glasanja u Hrvatskom saboru - degutantan pokušaj drastičnog smanjenja postojećih prava nacionalnih manjina.**  Formulacije predložene u tom pitanju i zahtjeva da se građani o njoj pozitivno izraze, trebali biste se sramiti – i vi i članovi inicijative koju zastupa Vaša udruga.

Hrvatski ustav je, po svim demokratskim načelima građanski uređenih zemalja, osigurao nacionalnim manjinama u Hrvatskoj ravnopravnost s većinskim narodom. Tražeći uskratu te ravnopravnosti, **vi nasilno nasrćete na slabije, besramno pokazujete mišiće većine pred manjinom i barbarski šamarate one kojih ima manje. Samo se kukavička horda može na ovakav način groziti slabijem od sebe i tražiti da manjine puze pred većinskim stanovništvom.** Samo se duboko iskompleksirane osobe mogu nadmetati i nametati nacionalnom pripadnošću i koristiti je kako bi potlačile drugog, a uzdignule sebe.

Ovim referendumskim pitanjem pozivate na obračun, a ne na suradnju. Vi negirate činjenicu da pripadnici nacionalnih manjina koji žive u Hrvatskoj dijele sudbinu većinskog naroda, hodaju istim ulicama kao mi, rade iste poslove kao mi, imaju ista veselja i tuge, iste potrebe, iste probleme i iste odgovornosti u ovom društvu kao i svi mi.

Odričući njihovim predstavnicima pravo glasa u Hrvatskom saboru, vi pripadnike nacionalnih manjina svrstavate među građane drugog reda, stavljate ih u kaznu, tjerate u kut. Ovaj vaš zahtjev samo je korak do zahtjeva za formiranjem čiste nacije ili čiste rase, za protjerivanjem ili istrebljivanjem drugih i drugačijih. Stoga sve dok pozitivni propisi Republike Hrvatske ne posluže skidanju maski s vaših lica i sve dok se ne regulira status vaših organizacija i inicijativa u smislu zabrane širenja ovakvih ideja – principijelno vam je odobreno koristiti javne površine za prikupljanje potpisa građana za referendum koji tražite.

**Nadam se da će najveći dio stanovnika Rijeke s prijezirom zaobilaziti vaše štandove, a ako ikada uspijete u naumu raspisa ovakvog sramotnog referenduma, uvjeren sam da ćete na pitanje o manjinama - iz Rijeke dobiti gromoglasno NE!** Ne, ne želimo da se predstavnicima nacionalnih manjina uskrati pravo glasa u Hrvatskom saboru!

Prava manjinskim skupinama uvijek osigurava većina i takvu većinu onda odlikuju osobine poput altruizma, empatije i velikodušnosti. Tek takva većina za sebe može reći da njeguje vrijednosti tolerancije i prihvaćanja.

Gradonačelnik Rijeke,

Vojko Obersnel